Vinteren er rett om hjørnet, og de av oss som så langt ikke har skodd bilen for vinterføre, må gjøre det de nærmeste ukene. Å skifte dekk er en kjedelig jobb, mener mange. Men skal du ferdes trygt på snø og is, er vinterdekk en nødvendighet.

På Rødberg bor imidlertid en dame som hater å skifte dekk to ganger i året. Så hun har funnet sin egen løsning – årstidsbiler. En fast vinterbil med piggfrie vinterdekk og en sommerbil.

– Da slipper jeg å bytte dekk. Jeg bytter bare bil, sier Torild Granhaug.

Sølvpilen

Den røde Volkswagen Caravelle'n har aldri kjent hvordan det er å rulle på vinterdekk. Foto: Gunnar Grimstveit / NRK

Vinterbilen er en Renault Megane Scenic. Den har Granhaug hatt i fem år, og bilen har fått kallenavnet sølvpilen.

– Det er den jeg kjører fort med, sier 70-åringen med et smil om munnen og fortsetter.

– Jeg fikk med sommerdekk da jeg kjøpte bilen, men de har jeg aldri brukt. Jeg burde egentlig takket nei og valgt tilhengerfeste i stedet.

Les også:

Snilen

Sommerbilen er en Volkswagen Caravelle. Den har fått et like betegnende kallenavn – snilen.

– Den samler kø som regel, når jeg er på tur. Da sover jeg dessuten i den, og det gjør jo snilen også.

Bilen var innredet som campingbil da hun kjøpte den for åtte år siden. 25 000 kilometer ruller den rundt i hele Norge, men kun i sommerhalvåret.

Selv om det koster ekstra å ha to biler, bryr ikke den reiseglade damen seg nevneverdig om det.

– Pengene skal brukes. De skal ikke mugne, ler Granhaug.